冰井赋
庾䨹 (WeiJin)
嘉阴阳之博施兮，美天道之广宣。万物杂而无越兮，不易类以相干。或专阳负暑兮，或固阴冱寒。涂虽殊而同归兮，信协德而俱延。于是孟冬之月，群阴毕升。霜雪纷其交沦兮，流波结而成凌。启南墉之重隩兮，将去热以藏冰。山人是取，县人是承。纳幽宫之邃宇兮，静恬淡以清澄。抱坚精之玄素兮，发川灵而长凝。于是寒往暑来，四时代序。帝将攘患，炎灾是御。乃命有司，启彼潜户。寒风惨悴，此焉清暑。格炎灵之恣曜兮，摧盛阳之暴怒。弭和春之凄风兮，遏温夏之苦雨。保百姓之艰难兮，俾群生之宁处。及至股肱或亏，卿士殒丧。宁神扇暑，肃厉清凉。用处凶礼，无失典常。美厚德之兼爱兮，乃惠存以及亡。尔乃携我同类，援我烝徒。将涉寒薮，害气是除。攀灵舰而增举，爰自托于城隅。仰瞻重构，俯临阴穴。凄清惊冷，觱发栗烈。馀寒严悴，凄若霜雪。接朱李于玄泉，来甘瓜于清寿。